Τι είναι δημοσιονομική στήριξη· γιατί η ΕΕ προσφεύγει σε αυτό το μέσο;

Η δημοσιονομική στήριξη περιλαμβάνει τον διάλογο για τη διαμόρφωση πολιτικής, τις μεταβιβάσεις χρηματοδοτικών πόρων, την αξιολόγηση των επιδόσεων και την ενίσχυση των ικανοτήτων, με βάση την εταιρική σχέση και την αμοιβαία ευθύνη. Δεν θα πρέπει να θεωρείται αυτοσκοπός, αλλά μέσο για την ενίσχυση της αποτελεσματικότητας της βοήθειας και για την επίτευξη των στόχων στον τομέα της βιώσιμης ανάπτυξης μέσω της προώθησης της αυτεξούσιας χάραξης από τις χώρες-εταίρους αναπτυξιακών πολιτικών και μεταρρυθμίσεων, καθώς και μέσω της υλοποίησης του προγράμματος για την αποτελεσματικότητα της βοήθειας και των δεσμεύσεων που προβλέπονται στη συναίνεση του Μοντερέι (2002), στην ευρωπαϊκή κοινή αντίληψη για την ανάπτυξη (2005), στη διακήρυξη του Παρισιού για την αποτελεσματικότητα της βοήθειας (2005), και στο σχέδιο δράσης της Άκρας (2008).

Η δημοσιονομική στήριξη αποτελεί σημαντικό εργαλείο της συνολικής αναπτυξιακής πολιτικής της ΕΕ έναντι των χωρών-εταίρων. Η Επιτροπή διασφαλίζει ότι η δημοσιονομική στήριξη της ΕΕ[1] συνάδει με τις θεμελιώδεις αρχές και στόχους της εξωτερικής δράσης (άρθρο 21 της Συνθήκης για την ΕΕ) και της αναπτυξιακής πολιτικής της ΕΕ (άρθρο 208 της Συνθήκης για τη λειτουργία της ΕΕ).

Μετά την έκδοση ανακοίνωσης για τη δημοσιονομική στήριξη το 2000[2], η Επιτροπή υιοθέτησε μια προσέγγιση με γνώμονα τα αποτελέσματα, η οποία βασίζεται σε δείκτες αποτελεσμάτων. Η προβλεψιμότητα, η αυτοδιάθεση και η λογοδοσία ενισχύθηκαν περαιτέρω με την καθιέρωση, το 2008, των συμβάσεων για τους αναπτυξιακούς στόχους της χιλιετίας (ΑΣΧ).

Η δημοσιονομική στήριξη της ΕΕ δεν είναι λευκή επιταγή, ούτε παρέχεται σε όλες τις χώρες. Οι «θεμελιώδεις αρχές» είναι σημαντικές και ο διάλογος για τη διαμόρφωση πολιτικής παίζει ζωτικό ρόλο. Εξάλλου, για να πραγματοποιηθούν οι πληρωμές πρέπει να πληρούνται κριτήρια επιλεξιμότητας πριν και κατά τη διάρκεια του προγράμματος και επίσης να πληρούνται ορισμένες προϋποθέσεις. Η προσέγγιση αυτή επιτρέπει να χρησιμοποιούνται οι πόροι για τους επιδιωκόμενους σκοπούς, μετριάζει τους κινδύνους και δημιουργεί κίνητρα για βελτίωση της απόδοσης και των αποτελεσμάτων. Παρέχει επίσης κίνητρα στις χώρες-εταίρους να βελτιώσουν τα συστήματα διακυβέρνησής τους.

Με βάση τη δεκαετή εμπειρία στον τομέα της δημοσιονομικής στήριξης και κατόπιν αιτημάτων που υπέβαλαν οι ενδιαφερόμενοι φορείς να συνεχιστεί η βελτίωση και η επεξεργασία του μηχανισμού δημοσιονομικής στήριξης, η Επιτροπή αποφάσισε να δρομολογήσει διαβούλευση, στα τέλη του 2010, με θέμα: «Το μέλλον της δημοσιονομικής στήριξης της ΕΕ στις τρίτες χώρες»[3].

Στην παρούσα ανακοίνωση, η Επιτροπή θεσπίζει μια νέα πολιτική για τη δημοσιονομική στήριξη και διατυπώνει προτάσεις πολιτικής για μια συντονισμένη προσέγγιση σε επίπεδο ΕΕ. Σκοπός της είναι να προσαρμόσει την πολιτική δημοσιονομικής στήριξης στο νέο πολιτικό και στρατηγικό πλαίσιο, περιλαμβανομένης της Συνθήκης της Λισαβόνας, και να καταστήσει τη δημοσιονομική στήριξη της ΕΕ πιο αποτελεσματικό μέσο. Τα κράτη μέλη μπορούν επίσης να εκλάβουν τις προτάσεις αυτές ως συστάσεις για τη διμερή δημοσιονομική στήριξη, ώστε να επιτευχθεί μια συντονισμένη προσέγγιση στο σύνολο της ΕΕ.

Μια σύγχρονη προσέγγιση της δημοσιονομικής στήριξης`

Διατήρηση της δυναμικής της επιτυχίας

Η δημοσιονομική στήριξη της ΕΕ θα πρέπει να εξακολουθήσει να εξασφαλίζει υψηλό βαθμό προβλεψιμότητας, να δίνει ισχυρή έμφαση στις αναπτυξιακές στρατηγικές που χαράσσονται από την κάθε χώρα και να χρησιμοποιεί δόσεις που συνδέονται με τις επιδόσεις. Η Επιτροπή παραμένει προσηλωμένη σε δραστηριότητες δημοσιονομικής στήριξης που βασίζονται στα αποτελέσματα και προτίθεται να ενισχύσει περαιτέρω την αξιολόγηση της επιτελούμενης προόδου και την παρακολούθηση των αποτελεσμάτων, μεταξύ άλλων με τη χρήση δεικτών διαδικασίας και αποτελεσμάτων, με στόχο να καταδεικνύεται και να γνωστοποιείται καλύτερα η συμβολή της δημοσιονομικής στήριξης της ΕΕ στην ανάπτυξη των χωρών-εταίρων. Η ενίσχυση της προβολής της δράσης της ΕΕ και η καλύτερη γνωστοποίηση των αποτελεσμάτων θα συμβάλουν στη διατήρηση της υποστήριξης της ανάπτυξης από την κοινή γνώμη.

Η ΕΕ θα πρέπει να συνεχίσει να υιοθετεί μια δυναμική προσέγγιση ως προς τα κριτήρια επιλεξιμότητας, εστιάζοντας την προσοχή της στην επιτελούμενη πρόοδο όσον αφορά την υλοποίηση αξιόπιστων και συναφών στρατηγικών μεταρρύθμισης. Η Επιτροπή σκοπεύει να βελτιώσει τα κριτήρια επιλεξιμότητας και την αξιολόγησή τους, καθώς και την κατανομή των πόρων για να ενισχύσει την αποτελεσματικότητα της διαδικασίας του προϋπολογισμού και να επιτύχει τους καθορισμένους στόχους πολιτικής.

Η Επιτροπή δεν θα καθορίσει συνολικούς στόχους για τη δημοσιονομική στήριξη της ΕΕ στις τρίτες χώρες. Εκτιμά ότι η κατάλληλη δοσολογία μεταξύ των διαφορετικών μηχανισμών χορήγησης της βοήθειας αποφασίζεται καλύτερα στο πλαίσιο μιας προσέγγισης ανά χαρτοφυλάκιο η οποία περιλαμβάνει διάφορους μηχανισμούς παροχής βοήθειας σε συνάρτηση με τις ιδιαιτερότητες της χώρας-εταίρου και τους συμφωνημένους αναπτυξιακούς στόχους.

Η Επιτροπή θα ενισχύσει το πλαίσιό της διαχείρισης κινδύνων για τη δημοσιονομική στήριξη της ΕΕ σύμφωνα με τις συστάσεις του Ελεγκτικού Συνεδρίου. Πρόκειται κυρίως για στενή παρακολούθηση της προόδου που συντελείται στον τομέα της καταπολέμησης της διαφθοράς και της απάτης που αναμένεται να αποφέρει οφέλη στον τομέα της βιώσιμης ανάπτυξης.

Ανταπόκριση στις νέες αναπτυξιακές προκλήσεις και στους νέους αναπτυξιακούς στόχους

Η νέα προσέγγιση θα πρέπει να ενισχύσει τη συμβατική εταιρική σχέση για τη δημοσιονομική στήριξη μεταξύ της ΕΕ και των χωρών-εταίρων με σκοπό τη δημιουργία και εδραίωση δημοκρατιών, την προώθηση βιώσιμης οικονομικής ανάπτυξης και την εξάλειψη της φτώχειας. Η προσέγγιση αυτή πρέπει να βασίζεται στην αμοιβαία ευθύνη και στην κοινή προσήλωση στις θεμελιώδεις αξίες των ανθρωπίνων δικαιωμάτων, της δημοκρατίας και του κράτους δικαίου. Θα πρέπει να διευκολύνει τη μεγαλύτερη δυνατή διαφοροποίηση των ενεργειών δημοσιονομικής στήριξης, επιτρέποντας στην ΕΕ να ανταποκριθεί καλύτερα στο πολιτικό, οικονομικό και κοινωνικό πλαίσιο της χώρας-εταίρου. Θα απαιτηθεί στενός συντονισμός μεταξύ των υπηρεσιών της Επιτροπής, της ΕΥΕΔ (Ευρωπαϊκή Υπηρεσία Εξωτερικής Δράσης) και των κρατών μελών.

Η Επιτροπή είναι αποφασισμένη να ενισχύσει τη διαφάνεια και τη λογοδοσία στο πλαίσιο της δημοσιονομικής στήριξης θεσπίζοντας ένα ειδικό κριτήριο επιλεξιμότητας σχετικά με τη δημοσιονομική διαφάνεια και τον έλεγχο του προϋπολογισμού. Δεσμεύεται επίσης να δημοσιεύει τις χρήσιμες πληροφορίες σχετικά με τις ενέργειες δημοσιονομικής στήριξης της ΕΕ.

Η δημοσιονομική στήριξη που παρέχει η ΕΕ θα πρέπει να λειτουργεί ως μέσο αλλαγής για την αντιμετώπιση των ακόλουθων αναπτυξιακών προκλήσεων και στόχων.

Προώθηση των ανθρωπίνων δικαιωμάτων και των δημοκρατικών αξιών

Η δέσμευση υπέρ των θεμελιωδών αξιών των ανθρωπίνων δικαιωμάτων, της δημοκρατίας και του κράτους δικαίου είναι ουσιώδης για την εγκαθίδρυση κάθε εταιρικής σχέσης και συνεργασίας μεταξύ της ΕΕ και τρίτων χωρών.

Η γενική δημοσιονομική στήριξη θεωρείται, εκ φύσεως, έμμεση αναγνώριση του γεγονότος ότι έχουν μπει σε τροχιά ο γενικός πολιτικός προσανατολισμός και η πολιτική διακυβέρνηση της χώρας-εταίρου. Επομένως, η γενική δημοσιονομική στήριξη θα πρέπει να παρέχεται εφόσον υπάρχει η βεβαιότητα ότι η βοήθεια θα δαπανηθεί με σεβασμό των αξιών και των στόχων που προσυπογράφει η ΕΕ, και για τις οποίες αξίες και στόχους οι χώρες-εταίροι δεσμεύονται να προσπαθήσουν να συμμορφωθούν με τα διεθνή πρότυπα.

Στο πλαίσιο της γενικής δημοσιονομικής στήριξης της ΕΕ, η Επιτροπή επιδιώκει την προώθηση της λογοδοσίας σε εθνικό επίπεδο και την ενίσχυση των εθνικών μηχανισμών ελέγχου ως πρώτο βήμα για τη βελτίωση της διακυβέρνησης και την τήρηση των θεμελιωδών αξιών.

Σε περιπτώσεις που η δέσμευση της χώρας-εταίρου στις θεμελιώδεις αξίες εμφανίζει σημαντική τάση επιδείνωσης, πρέπει να καθοριστεί και να τεθεί σε εφαρμογή μια κατάλληλη και συντονισμένη στρατηγική ανταπόκρισης σε επίπεδο ΕΕ και σε επίπεδο κρατών μελών. Η ανταπόκριση στην επιδείνωση θα πρέπει να είναι σταδιακή και αναλογική, εκτός αν πρόκειται για κατάσταση στην οποία απαιτείται σαφώς η προστασία των χρηματοοικονομικών συμφερόντων και της φήμης της ΕΕ, οπότε η γενική δημοσιονομική στήριξη μπορεί να ανασταλεί αμέσως. Κατά περίπτωση, η ΕΕ και τα κράτη μέλη θα πρέπει να σχεδιάσουν από κοινού μέτρα για τον περιορισμό του αντικτύπου της στρατηγικής στα ενδεέστερα τμήματα των πληθυσμών, σε συνεργασία με άλλους χορηγούς βοήθειας εκτός ΕΕ. Στην περίπτωση αυτή μπορεί να προσαρμοστεί ο όγκος των σταθερών δόσεων και/ή να ανακατανεμηθούν οι πόροι σε τομεακά προγράμματα, να διοχετευθούν οι πόροι στις ομάδες-στόχους μέσω μη κυβερνητικών οργανώσεων ή να ενισχυθούν άλλοι μηχανισμοί παροχής βοήθειας, όπως τα έργα.

Προκειμένου να αντανακλά καλύτερα τις θεμελιώδεις αυτές μεταβολές, η γενική δημοσιονομική στήριξη της ΕΕ θα πρέπει να αποκαλείται στο μέλλον « συμβάσεις χρηστής διακυβέρνησης και ανάπτυξης ».

Όσον αφορά την τομεακή δημοσιονομική στήριξη της ΕΕ, η Επιτροπή έχει την τάση να εστιάζει την προσοχή της στους τομείς στους οποίους υπάρχει μεγαλύτερη ελπίδα για προώθηση, μέσω των πολιτικών και των μεταρρυθμίσεων, της ανάπτυξης και της μείωσης της φτώχειας, ή εκεί όπου τα κίνητρα για αλλαγές είναι ισχυρότερα και έχουν σκοπό να αντιμετωπίσουν τις βασικές ανάγκες των πληθυσμών (λ.χ. βασικές υπηρεσίες όπως η υγεία, η εκπαίδευση και η υδροδότηση και η αποχέτευση). Τις περισσότερες φορές, είναι πιο αποτελεσματική η προσφυγή σε κυβερνητικούς μηχανισμούς παροχής υπηρεσιών για να φθάσει κανείς τον πληθυσμό μέσω προγραμμάτων τομεακής δημοσιονομικής στήριξης. Αυτό επιτρέπει επίσης την ενίσχυση της βιωσιμότητας των προγραμμάτων μέσω της βελτίωσης της αποδοτικότητας και της αποτελεσματικότητας του τομεακού μηχανισμού της κυβέρνησης για παράδοση της βοήθειας. Η τομεακή δημοσιονομική στήριξη παραμένει συνεπώς χρήσιμο εργαλείο ακόμη και όταν δεν συντρέχουν οι συνθήκες που να επιτρέπουν την προσφυγή σε συμβάσεις χρηστής διακυβέρνησης και ανάπτυξης, διότι συχνά παραμένει ο καλύτερος μηχανισμός παράδοσης της βοήθειας και μπορεί να χρησιμοποιηθεί ως μέσο βελτίωσης της διακυβέρνησης. Η αξιολόγηση της τομεακής δημοσιονομικής στήριξης της ΕΕ υπό το φως της πολιτικής διακυβέρνησης θα πρέπει να σταθμίζεται προσεκτικά έναντι της ανάγκης εξυπηρέτησης και προστασίας του πληθυσμού. Ωστόσο, σε περίπτωση σοβαρής υποβάθμισης της πολιτικής διακυβέρνησης, η ΕΕ θα πρέπει να επανεξετάσει τη συνολική της συνεργασία με τη χώρα-εταίρο, συμπεριλαμβανομένης της τομεακής δημοσιονομικής στήριξης.

Βελτίωση της δημοσιονομικής διαχείρισης, της μακροοικονομικής σταθερότητας, της χωρίς αποκλεισμούς ανάπτυξης και της καταπολέμησης της διαφθοράς και της απάτης

Η δημοσιονομική στήριξη, και ιδίως οι «συμβάσεις χρηστής διακυβέρνησης και ανάπτυξης», θα πρέπει να χρησιμοποιούνται για την ενίσχυση των κεντρικών συστημάτων διακυβέρνησης, όπως η διαχείριση των δημόσιων οικονομικών και η δημόσια διοίκηση. Η στήριξη αυτή θα πρέπει να προωθεί τη μακροοικονομική σταθερότητα και τη δημοσιονομική βιωσιμότητα, καθιστώντας τα συστήματα πιο αποτελεσματικά και υπεύθυνα και να οδηγεί σε μια ολοκληρωμένη και διαφανή διαδικασία κατανομής του προϋπολογισμού. Θα πρέπει να χρησιμοποιείται για την αντιμετώπιση εμποδίων στη βιώσιμη ανάπτυξη και την προώθηση της «πράσινης οικονομίας», περιλαμβανομένης της προστασίας και της διατηρήσιμης χρήσης των δημόσιων αγαθών και των φυσικών πόρων, μεριμνώντας παράλληλα για την ευρεία διάδοση των οφελών που προκύπτουν από την ανάπτυξη.

Στο πλαίσιο του στόχου της για βελτίωση των κεντρικών συστημάτων διακυβέρνησης, ιδίως την ανάθεση δημόσιων συμβάσεων, η δημοσιονομική στήριξη θα συμβάλει στην καταπολέμηση της διαφθοράς και των αδικημάτων που εμπεριέχουν απάτη. Οι χώρες-εταίροι θα πρέπει να δεσμευτούν να ενημερώνουν την Επιτροπή, και εν γένει το σύνολο των εταίρων, όταν οι εθνικές αρχές γίνονται αποδέκτες ισχυρισμών ενδεχόμενης απάτης ή διαφθοράς. Στο μέτρο του δυνατού και με την επιφύλαξη των διεξαγόμενων ερευνών, τα πορίσματα του επιφορτισμένου με την έρευνα εθνικού ιδρύματος και οι προτεινόμενες δράσεις θα πρέπει να γνωστοποιούνται στην Επιτροπή, καθώς και στο σύνολο των εταίρων.

Προώθηση τομεακών μεταρρυθμίσεων και βελτίωση της τομεακής παροχής υπηρεσιών

Κατά την προώθηση της παροχής υπηρεσιών ή μεταρρυθμίσεων σε ένα συγκεκριμένο τομέα (ή σε ένα σύνολο διασυνδεδεμένων τομέων) βάσει της τομεακής στρατηγικής μιας κυβέρνησης-εταίρου, η χορήγηση τομεακής δημοσιονομικής στήριξης μπορεί να είναι καθοριστική για την ενίσχυση των ικανοτήτων της κυβέρνησης να επιτελέσει το έργο της και να επιτύχει τομεακούς στόχους.

Θα πρέπει να καθορίζονται σαφείς στόχοι, κυρίως όσον αφορά τη βελτίωση της πρόσβασης του κοινού και της χρήσης ποιοτικών υπηρεσιών και, ειδικότερα στις χώρες εταίρους της ευρωπαϊκής πολιτικής γειτονίας, την υποστήριξη για το πρόγραμμα εταιρικής σχέσης. Οι ειδικές τομεακές συνθήκες θα πρέπει να οδηγούν σε τακτικό διάλογο για τη διαμόρφωση πολιτικής, μεταξύ άλλων και σχετικά με τα κονδύλια που προϋπολογισμού που διατίθενται σε κάθε τομέα, στην υλοποίηση των μεταρρυθμίσεων, σε ενίσχυση θεσμών και συστημάτων, σε πρόοδο όσον αφορά την επίτευξη των τομεακών στόχων, καθώς και στην παροχή ποιοτικών υπηρεσιών. Έμφαση θα δοθεί σε θέματα που άπτονται της παροχής υπηρεσιών πρώτης γραμμής, ιδίως εκείνα που συνδέονται με την καταπολέμηση της φτώχειας, την ισότητα ανδρών και γυναικών και την προστασία των παιδιών, στην ικανότητα απορρόφησης και χρήσης των αποτελεσμάτων της τομεακής έρευνας, καθώς και στη δημιουργία των κατάλληλων συνθηκών για την χωρίς αποκλεισμούς, βιώσιμη ανάπτυξη με στόχο την ανάπτυξη του ανθρώπου.

Θα πρέπει επίσης θα εξεταστούν προσεγγίσεις που βασίζονται στην αρχή «cash on delivery» (εξάρτηση της χορήγησης κονδυλίων από την εκπλήρωση όρων), με βάση την εμπειρία από τις μεταβλητές δόσεις και λαμβανομένου υπόψη του επιπέδου ανάπτυξης και χρηματοδοτικών αναγκών κάθε χώρας.

Η Επιτροπή σκοπεύει στο εξής να προσφεύγει περισσότερο στην τομεακή δημοσιονομική στήριξη για να αντιμετωπίσει τους τομεακούς περιορισμούς, να προωθήσει τις μεταρρυθμίσεις και να βελτιώσει την παροχή υπηρεσιών στους πληθυσμούς. Προκειμένου να αντανακλά καλύτερα αυτές τις θεμελιώδεις μεταβολές, η τομεακή δημοσιονομική στήριξη της ΕΕ θα πρέπει στο μέλλον να αποκαλείται « συμβάσεις τομεακών μεταρρυθμίσεων ».

Δημιουργία κρατικού μηχανισμού σε ευάλωτα κράτη και αντιμετώπιση των αναπτυξιακών προκλήσεων των μικρών αναπτυσσόμενων νησιωτικών χωρών (SIDS) και των υπερπόντιων χωρών και εδαφών (ΥΧΕ)

Οι ευαίσθητες καταστάσεις απαιτούν την ανάληψη δράσης που θα βοηθήσει τις χώρες-εταίρους να εξασφαλίσουν τις ζωτικές κρατικές λειτουργίες, να στηρίξουν τη μετάβαση στην ανάπτυξη, να προωθήσουν τη διακυβέρνηση, τα ανθρώπινα δικαιώματα και τη δημοκρατία και να παρέχουν βασικές υπηρεσίες στους πληθυσμούς. Οι καταστάσεις αυτές απαιτούν συνολική, συνεκτική και συντονισμένη ανταπόκριση, στην οποία η δημοσιονομική στήριξη μπορεί να παίξει καθοριστικό ρόλο. Παράλληλα με άλλους μηχανισμούς παροχής βοήθειας (ανθρωπιστική βοήθεια, κοινό απόθεμα κονδυλίων, οικονομική ενίσχυση έργων, τεχνική συνδρομή, κτλ.), η στήριξη αυτή πρέπει να συνοδεύεται από ενισχυμένο πολιτικό διάλογο και διάλογο επί θεμάτων τρέχουσας πολιτικής.

Η απόφαση για παροχή δημοσιονομικής στήριξης της ΕΕ θα πρέπει να λαμβάνεται κατά περίπτωση, με παράλληλη αξιολόγηση των προσδοκώμενων οφελών και των δυνητικών κινδύνων. Η Επιτροπή θα μεριμνά ώστε οι αποφάσεις αυτές να λαμβάνουν υπόψη τη συνολική πολιτική κατάσταση και την κατάσταση στον τομέα της ασφάλειας, τους χρηματοπιστωτικούς κινδύνους, καθώς και το δυνητικό κόστος σε περίπτωση μη παρέμβασης. Η δυναμική της αλλαγής θα πρέπει να αξιολογείται, εφόσον αυτό είναι δυνατό, με βάση από κοινού ανάλυση της ΕΕ και των κρατών μελών. Η ανάλυση αυτή θα πρέπει να χρησιμεύει ως βάση για συντονισμό με τους κυριότερους αναπτυξιακούς εταίρους. Για την καλύτερη προσαρμογή στις ειδικές περιστάσεις και τη διαχείριση των κινδύνων θα πρέπει να επιλεγεί μια σταδιακή και διαδοχική προσέγγιση της δημοσιονομικής στήριξης της ΕΕ.

Η προσέγγιση αυτή θα πρέπει στο μέλλον να αποκαλείται « συμβάσεις για τη δημιουργία κρατικού μηχανισμού» ώστε να αντανακλά καλύτερα αυτά τα στοιχεία

Η ΕΕ θα μεριμνήσει επίσης για τις μικρές αναπτυσσόμενες νησιωτικές χώρες (SIDS - Small Island Developing States) και τις υπερπόντιες χώρες και εδάφη (ΥΧΕ). Στις περιπτώσεις αυτές, η δημοσιονομική στήριξη μπορεί να έχει σημαντικό αντίκτυπο, λόγω του υψηλού βαθμού ευθύνης και δέσμευσης στην αντιμετώπιση της διαρθρωτικής τους τρωτότητας, αφενός, και στην αντιμετώπιση θεμάτων κλιματικής αλλαγής, αφετέρου, περιλαμβανομένης της υποβάθμισης της βιοποικιλότητας και άλλων περιβαλλοντικών κλονισμών. Η δημοσιονομική στήριξη μπορεί να προσφέρει έναν αποτελεσματικό τρόπο αντιμετώπισης αυτών των οριζόντιων, μακροχρόνιων και διαρθρωτικών προκλήσεων και απειλών.

Καλύτερη κινητοποίηση των εθνικών οικονομικών πόρων και μείωση της εξάρτησης από τη βοήθεια

Κατά τον προγραμματισμό της δημοσιονομικής στήριξης της ΕΕ, ιδίως των συμβάσεων χρηστής διακυβέρνησης και ανάπτυξης, η Επιτροπή προτίθεται να δώσει μεγαλύτερη έμφαση στην κινητοποίηση των εθνικών εσόδων, συμπεριλαμβανομένων εκείνων που προέρχονται από φυσικούς πόρους. Η αμεροληψία και η διαφάνεια των φορολογικών συστημάτων είναι ουσιώδεις για την ενίσχυση της ιδιότητας του πολίτη και τη συγκρότηση του κρατικού μηχανισμού, καθιστούν τα κράτη πιο υπεύθυνα και ενισχύουν τη συμμετοχή στην πολιτική ζωή. Μολονότι η ΕΕ έχει δεσμευτεί να παρέχει προβλέψιμη συνδρομή μέσω της δημοσιονομικής στήριξης, η συνδρομή αυτή θα πρέπει να συμπληρώνει (και όχι να υποκαθιστά) τις προσπάθειες που καταβάλλει η χώρα-εταίρος για την κινητοποίηση των εθνικών εσόδων.

Στις πλούσιες σε φυσικούς πόρους χώρες, η ΕΕ θα πρέπει να ενισχύσει τη στήριξη ολοκληρωμένων μεταρρυθμιστικών προγραμμάτων προωθώντας καλύτερη διακυβέρνηση, διαφάνεια και λογοδοσία όσον αφορά τη διαχείριση των εθνικών πόρων, σύμφωνα με την πολιτική της ΕΕ για την «αντιμετώπιση των προκλήσεων που αφορούν τις αγορές βασικών εμπορευμάτων και τις πρώτες ύλες»[4] .

Βοηθώντας τις χώρες-εταίρους να αντιμετωπίσουν τις προκλήσεις που συνδέονται με την κινητοποίηση εγχώριων εσόδων, η ΕΕ θα συμβάλει στην ενίσχυση της αυτάρκειας και στη μείωση της μακροχρόνιας εξάρτησης από τη βοήθεια.

Συντονισμένη προσέγγιση της ΕΕ

Πρωταρχικός στόχος της συντονισμένης προσέγγισης της ΕΕ στον τομέα της δημοσιονομικής στήριξης είναι να αυξήσει την αποτελεσματικότητα του μηχανισμού αυτού όσον αφορά τη συμβολή του στις πολιτικές ανάπτυξης και μεταρρυθμίσεων, και να προσφέρει συνεκτικές και συνεπείς απαντήσεις στα εκάστοτε προβλήματα. Η ΕΕ θα πρέπει να εργαστεί από κοινού με τα κράτη μέλη κυρίως για την κατάρτιση μιας «ενιαίας σύμβασης χρηστής διακυβέρνησης και ανάπτυξης». Η ανάληψη κοινής δράσης θα αυξήσει τη μόχλευση στον πολιτικό διάλογο και τον διάλογο για τη χάραξη πολιτικής, καθώς και τον αντίκτυπο της διμερούς δημοσιονομικής στήριξης της ΕΕ και των κρατών μελών στην ανάπτυξη των χωρών-εταίρων. Ο συντονισμός θα πρέπει να διέπεται από τις ακόλουθες βασικές αρχές:

- Κυριαρχία όσον αφορά τη λήψη αποφάσεων , αναγνωρίζοντας ότι τα επιμέρους κράτη μέλη της ΕΕ πρέπει να διατηρήσουν την υπουργική αρμοδιότητα όσον αφορά τις ενέργειες δημοσιονομικής στήριξης και ότι η ΕΕ πρέπει να τηρεί τις δεσμευτικές από νομική άποψη συμφωνίες της και δημοσιονομικούς κανονισμούς της.

- Συστηματική ανταλλαγή πληροφοριών τουλάχιστον, με απώτερο στόχο τον συντονισμό των απαντήσεων και τη θέσπιση κοινών προσεγγίσεων των μηχανισμών δημοσιονομικής στήριξης.

- Ο συντονισμός της ΕΕ θα πρέπει να στηρίζει τον ευρύτερο συντονισμό των χορηγών και τον συντονισμό που εφαρμόζει η χώρα.

- Ο συντονισμός συνεπάγεται συμμετοχή τόσο στα κεντρικά γραφεία όσο και επιτόπου και βασίζεται στους υφιστάμενους οργανισμούς και μηχανισμούς συνεργασίας, καθώς και στα ισχύοντα νομοθετικά πλαίσια.

Σύμφωνα με τις αρχές αυτές, η ΕΕ θα πρέπει:

- να γνωστοποιεί την αρχική αξιολόγηση της προσήλωσης της χώρας-εταίρου στις θεμελιώδεις αξίες της ΕΕ, με σκοπό την εξεύρεση κοινής προσέγγισης,

- να γνωστοποιεί, κατά περίπτωση, τις διαγνώσεις και εκτιμήσεις των προϋποθέσεων επιλεξιμότητας,

- να εναρμονίσει, στο μέτρο του δυνατού, τα εργαλεία εκτίμησης κινδύνου και να προωθήσει συντονισμένο διάλογο σχετικά με τα μέτρα άμβλυνσης των επιπτώσεων,

- να προβαίνει σε από κοινού εκτιμήσεις σε επίπεδο χώρας και σε τακτικές κοινές αξιολογήσεις των ενεργειών δημοσιονομικής στήριξης,

- να διασφαλίζει υψηλό επίπεδο εμπειρογνωσίας με σκοπό τη διενέργεια αποτελεσματικού διαλόγου με τις χώρες-εταίρους για τη διαμόρφωση πολιτικής, περιλαμβανομένης της προσφυγής σε κατ' εξουσιοδότηση συνεργασία και σε ρυθμίσεις σχετικά με τις μεταβιβάσεις,

- να αποδυθεί σε από κοινού πολιτικό διάλογο υψηλού επιπέδου, που θα περιλαμβάνει τον έλεγχο του σεβασμού των θεμελιωδών αξιών και το βάσιμο της επιδίωξης της σύμβασης χρηστής διακυβέρνησης,

- να κοινοποιεί από κοινού στους τοπικούς ενδιαφερόμενους φορείς τις πραγματοποιούμενες εκταμιεύσεις και την τήρηση των όρων εκταμίευσης.

Σχεδιασμός και εφαρμογή

Η ΕΕ θα πρέπει να αξιολογεί αν υφίστανται οι προϋποθέσεις για ανάθεση των συμβάσεων χρηστής διακυβέρνησης και ανάπτυξης σε μια χώρα-εταίρο, δηλαδή αν υφίστανται οι θεμελιώδεις αξίες των ανθρωπίνων δικαιωμάτων, της δημοκρατίας και του κράτους δικαίου ή αν έχει ξεκινήσει πορεία ευθυγράμμισης με τα διεθνή πρότυπα, και αν η σύμβαση αυτή θα μπορούσε σαφώς να λειτουργήσει ως μοχλός επιτάχυνσης αυτής της κίνησης.

Προκειμένου να ξεκινήσουν έναν πραγματικό υψηλού επιπέδου πολιτικό διάλογο και διάλογο για τη διαμόρφωση πολιτικής με τις χώρες που είναι επιλέξιμες για δημοσιονομική στήριξη γενικά, και ειδικότερα για συμβάσεις χρηστής διακυβέρνησης και ανάπτυξης, το προσωπικό των αντιπροσωπειών της ΕΕ θα πρέπει να επαναξιολογείται σε εθνικό και περιφερειακό επίπεδο, τόσο από άποψη επιπέδου όσο και από άποψη εμπειρίας. Για τον σκοπό αυτό, η Επιτροπή θα συγκροτήσει περιφερειακές ομάδες υψηλού επιπέδου, στα κεντρικά γραφεία και στις αντιπροσωπείες, με τη συμμετοχή των αρμόδιων υπηρεσιών της Επιτροπής και της ΕΥΕΔ. Οι ομάδες αυτές θα διαβουλεύονται και με τα κράτη μέλη, όποτε αυτό κρίνεται σκόπιμο.

Κριτήρια επιλεξιμότητας για δημοσιονομική στήριξη

i) Η Επιτροπή θα συνεχίσει να εφαρμόζει τα υφιστάμενα τρία κριτήρια επιλεξιμότητας ενισχύοντας παράλληλα τις ακόλουθες διαστάσεις καθενός από αυτά:

Σταθερό μακροοικονομικό πλαίσιο: Η Επιτροπή θα μεριμνήσει ιδιαιτέρως ώστε η δημοσιονομική πολιτική και οι δημοσιονομικοί στόχοι να συνάδουν με τη μακροοικονομική σταθερότητα και η διαχείρισή τους να γίνεται σύμφωνα με τους ορθούς κανόνες της δημοσιονομικής διαφάνειας και της βιωσιμότητας του χρέους. Η κινητοποίηση των εγχώριων εσόδων αποτελεί επίσης σημαντική διάσταση που θα ενισχυθεί και θα θεωρηθεί οριζόντιο ζήτημα στο πλαίσιο των μακροοικονομικών κριτηρίων επιλεξιμότητας (δημοσιονομική πολιτική) και των κριτηρίων επιλεξιμότητας σχετικά με τη διαχείριση των δημόσιων οικονομικών (φορολογική διοίκηση). Η αξιολόγηση θα εναρμονίζεται με την πολιτική της ΕΕ για τη φορολογία και την ανάπτυξη[5].

Πολιτικές και μεταρρυθμίσεις σε εθνικό και τομεακό επίπεδο : Αυτές θα πρέπει να εστιαστούν στη διατηρήσιμη ανάπτυξη και τη μείωση της φτώχειας σύμφωνα με την πολιτική που προτείνεται στην ανακοίνωση «Αναπτυξιακή πολιτική της ΕΕ – πρόγραμμα αλλαγών: αύξηση του αντικτύπου της αναπτυξιακής πολιτικής της ΕΕ»[6]. Εξάλλου, ένας υγιής κοινωνικός ιστός απαιτεί υψηλό βαθμό δικαιοσύνης και αμεροληψίας κατά την είσπραξη των φόρων και την κατανομή των δαπανών (καταπολέμηση της φτώχειας, ισότητα ανδρών και γυναικών, προστασία των παιδιών), αποτελεσματική κοινωνική προστασία και πρόοδο όσον αφορά τη δημιουργία θέσεων απασχόλησης και τη βελτίωση της ποιότητάς τους.

Διαχείριση των δημόσιων οικονομικών: Πριν από τη δρομολόγηση ενός προγράμματος δημοσιονομικής στήριξης, η Επιτροπή θα αξιολογεί το θεσμικό, νομοθετικό και κανονιστικό πλαίσιο και την απόδοση του συστήματος διαχείρισης των δημόσιων οικονομικών στη χώρα-εταίρο προκειμένου να προσδιορίσει ένα σημείο αναφοράς στο οποίο θα βασίζεται η δυναμική προσέγγιση, και οι βασικές μεταρρυθμίσεις θα εξετάζονται κατά τη διάρκεια της υλοποίησής τους στο πλαίσιο του διαλόγου για τη διαμόρφωση πολιτικής, της δημιουργίας ικανοτήτων και των προϋποθέσεων εκταμίευσης.

Η Επιτροπή μπορεί να αποφασίζει, κατά περίπτωση, αν σε μη ευνοϊκό περιβάλλον διαχείρισης των δημόσιων οικονομικών είναι ενδεδειγμένο να απαιτεί την υιοθέτηση ορισμένων βραχυπρόθεσμων μέτρων προερχόμενων από τη στρατηγική μεταρρύθμισης της διαχείρισης των δημόσιων οικονομικών της χώρας-εταίρου, πριν από την έναρξη των ενεργειών δημοσιονομικής στήριξης.

Η καταπολέμηση της διαφθοράς και της απάτης συνιστά θεμελιώδη διάσταση που θα πρέπει να τονιστεί ιδιαίτερα στο πλαίσιο αυτού του κριτηρίου. Η Επιτροπή θα μεριμνήσει ιδιαιτέρως για την καταπολέμηση της διαφθοράς και θα προωθήσει τη συστηματικότερη χρήση των διατάξεων για καταπολέμησή της. Οι χώρες-εταίροι πρέπει να δεσμευτούν ενεργά στην καταπολέμηση της διαφθοράς και της απάτης και να διαθέτουν κατάλληλους και αποτελεσματικούς μηχανισμούς για την αποτροπή και ανίχνευση της απάτης και της διαφθοράς (περιλαμβανομένων των κατάλληλων ελεγκτικών αρχών και δικαστικής ικανότητας), καθώς και για την εξασφάλιση της κατάλληλης ανταπόκρισης στο πρόβλημα αυτό και τη θέσπιση αποτελεσματικών μηχανισμών επιβολής κυρώσεων. Η μη συμμόρφωση με τις προϋποθέσεις αυτές ενδέχεται να οδηγήσει σε αναστολή της δημοσιονομικής στήριξης της ΕΕ.

ii) Η Επιτροπή θα θεσπίσει και ένα νέο κριτήριο επιλεξιμότητας

Διαφάνεια και έλεγχος του προϋπολογισμού : Η δημοσιοποίηση των δημοσιονομικών στοιχείων είναι ουσιώδης για την προώθηση καλύτερου ελέγχου του προϋπολογισμού. Βάσει των σημαντικότερων πληροφοριακών στοιχείων που αφορούν τον προϋπολογισμό, η Επιτροπή θα ορίσει ένα «σημείο εισόδου» για την αξιολόγηση αυτού του κριτηρίου επιλεξιμότητας. Οι χώρες οφείλουν να δείξουν ότι είτε παρέχουν τις δέουσες πληροφορίες στο κοινό ή σημειώνουν πρόοδο προς αυτή την κατεύθυνση ώστε να το πράξουν σύντομα. Ενδέχεται επίσης να αποδειχθεί αναγκαία η αξιολόγηση του στατιστικού συστήματος και, ειδικότερα, της ποιότητας των δημοσιονομικών δεδομένων. Εξάλλου, η Επιτροπή θα υιοθετήσει μια δυναμική προσέγγιση εστιάζοντας την προσοχή της στην εφαρμογή μιας αξιόπιστης μεταρρύθμισης με σκοπό τη σταδιακή επίτευξη της πλήρους δημοσιοποίησης των στοιχείων που αφορούν τον προϋπολογισμό. Κατά την εφαρμογή του παραπάνω κριτηρίου, η Επιτροπή θα λαμβάνει επίσης υπόψη τα ειδικά χαρακτηριστικά των ευάλωτων κρατών και των μικρών αναπτυσσόμενων νησιωτικών χωρών (SIDS) και των υπερπόντιων χωρών και εδαφών (ΥΧΕ).

Διαχείριση των κινδύνων

Οι υπηρεσίες της Επιτροπής και, εφόσον κριθεί σκόπιμο, η ΕΥΕΔ θα καταρτίσουν ένα βελτιωμένο πλαίσιο διαχείρισης των κινδύνων προσαρμοσμένο στα ειδικά χαρακτηριστικά κινδύνου της δημοσιονομικής στήριξης, το οποίο θα καλύπτει την πολιτική διακυβέρνηση, τη μακροοικονομική σταθερότητα, τον αναπτυξιακό κίνδυνο, τη διαχείριση των δημόσιων οικονομικών, τη διαφθορά και την απάτη. Το πλαίσιο αυτό θα αποτελέσει σημαντικό συμπληρωματικό εργαλείο για τον προγραμματισμό, τον σχεδιασμό και την υλοποίηση προγραμμάτων και για την εγκαθίδρυση διαλόγου για τη χάραξη πολιτικής. Θα επιτρέπει τον εντοπισμό, την αξιολόγηση και τη διαχείριση των κινδύνων σύμφωνα με τα επίπεδα που κρίνονται αποδεκτά από την Επιτροπή. Απόκριση στους κινδύνους και μέτρα άμβλυνσης θα προτείνονται σύμφωνα με τη στάθμιση κινδύνων και οφελών.

Ύψος της δημοσιονομικής στήριξης της ΕΕ που θα παρέχεται σε μια χώρα-εταίρο

Η Επιτροπή θα προβεί σε ευρεία ποιοτική αξιολόγηση των ακόλουθων κριτηρίων για τον προσδιορισμό των αναγκών και των επιδόσεων:

- Ανάγκες της χώρας-εταίρου για χρηματοδότηση υπολογιζόμενες με βάση το μεσοπρόθεσμο δημοσιονομικό της πλαίσιο και/ή τις εθνικές/τομεακές αναπτυξιακές στρατηγικές.

- Δέσμευση της χώρας-εταίρου να χορηγεί τους πόρους του εθνικού προϋπολογισμού σύμφωνα με την αναπτυξιακή στρατηγική και τους αναπτυξιακούς στόχους.

- Αποτελεσματικότητα, σχέση κόστους ωφελείας και αντίκτυπος της συγκεκριμένης προστιθέμενης αξίας που θα επιφέρει η δημοσιονομική στήριξη στην επίτευξη των στόχων πολιτικής της χώρας-εταίρου.

- Επισκόπηση και ικανότητα απορρόφησης των προηγούμενων εκταμιεύσεων, καθώς και βαθμός επίτευξης των συμφωνηθέντων στόχων χάρη στις ενέργειες δημοσιονομικής στήριξης.

- Προσανατολισμός της αναπτυξιακής στρατηγικής της χώρας-εταίρου στα αποτελέσματα, και θέσπιση συστήματος παρακολούθησης.

Διάλογος για τη χάραξη πολιτικής

Ο διάλογος για τη χάραξη πολιτικής θα πρέπει να είναι συνεπής με τον συνολικό πολιτικό διάλογο της ΕΕ που διεξάγεται με τις χώρες-εταίρους. Η Επιτροπή θα ενισχύσει τον διάλογο για τη χάραξη πολιτικής ώστε να διασφαλίσει την εξέταση των σημαντικών μεταρρυθμίσεων και την εξασφάλιση των αναγκαίων πόρων, τον προσδιορισμό των στόχων και την αξιολόγηση των αποτελεσμάτων. Τα μέτρα πολιτικής που πρέπει να ληφθούν και τα επαληθεύσιμα αποτελέσματα θα πρέπει να βρίσκονται στο επίκεντρο ενός περισσότερο στρατηγικού και επικεντρωμένου διαλόγου.

Το πεδίο του διαλόγου για τη χάραξη πολιτικής σε επίπεδο χώρας θα εξαρτάται από τους συγκεκριμένους στόχους των ενεργειών δημοσιονομικής στήριξης και θα περιλαμβάνει κριτήρια επιλεξιμότητας. Η Επιτροπή θα εξακολουθήσει να διευρύνει την πρόσβασή της στην τεχνογνωσία που είναι αναγκαία για τη διενέργεια αποτελεσματικού διαλόγου για τη χάραξη πολιτικής, μέσω της υπογραφής συμφωνιών συνεργασίας κατ’ εξουσιοδότηση και/ή μέσω της αποδοχής ρυθμίσεων μεταβίβασης πόρων με τα κράτη μέλη.

Κίνητρα επιδόσεων και προϋποθέσεις

Η δημοσιονομική στήριξη θα πρέπει να συνεχίσει να συνδυάζει τις βασικές δόσεις που συνδέονται με την επιλεξιμότητα, και τις δόσεις που συνδέονται με τις επιδόσεις σε συνάρτηση με την επιτευχθείσα πρόοδο έναντι δεικτών, πέραν των κριτηρίων επιλεξιμότητας. Οι δείκτες θα πρέπει να αντλούνται από την εθνική και/ή την τομεακή αναπτυξιακή πολιτική ή το πρόγραμμα μεταρρυθμίσεων κάθε χώρας και θα πρέπει εν γένει να περιέχουν ένα συνδυασμό δεικτών διαδικασίας, εκροής και αποτελεσμάτων. Οι δείκτες και οι στόχοι θα πρέπει να επανεξετάζονται στο πλαίσιο κάθε ετήσιας επανεξέτασης, και μπορεί να προσαρμόζονται βάσει των αντλούμενων διδαγμάτων. Όσον αφορά τις συμβάσεις χρηστής διακυβέρνησης και ανάπτυξης, οι προϋποθέσεις μπορεί να συνδέονται με τη στήριξη της δημοκρατίας και των ανθρωπίνων δικαιωμάτων.

Προβλεψιμότητα

Η Επιτροπή θα καταστήσει προβλέψιμα τα προγράμματα δημοσιονομικής στήριξης της ΕΕ, μεριμνώντας ώστε οι προϋποθέσεις επιλεξιμότητας και οι διαδικασίες αξιολόγησής τους να καθορίζονται με τη μεγαλύτερη δυνατή σαφήνεια. Εξάλλου θα προβαίνει σε πιο μακροχρόνιες αναλήψεις υποχρεώσεων σε χώρες που έχουν σημαντική εμπειρία στην υλοποίηση της δημοσιονομικής στήριξης, λαμβάνοντας υπόψη τα διδάγματα που αντλήθηκαν από τις συμβάσεις ΑΣΧ.

Ενίσχυση της εθνικής και αμοιβαίας ευθύνης

Η εθνική και αμοιβαία ευθύνη για τη δημοσιονομική στήριξη θα πρέπει να ενισχυθεί περαιτέρω με: τους ακόλουθους τρόπους:

- Ενίσχυση της δημοσιότητας, της διαφάνειας και της λογοδοσίας στη διαδικασία του προϋπολογισμού,

- Υποστήριξη μιας συμμετοχικής προσέγγισης της δημοσιονομικής στήριξης,

- Συστηματική ενσωμάτωση των προγραμμάτων στήριξης των εθνικών νομοθετικών και ελεγκτικών οργανισμών, καθώς και των υπο-εθνικών αρχών και των οργανώσεων της κοινωνίας των πολιτών,

- Αύξηση της διαφάνειας μέσω της δημοσίευσης πληροφοριών σχετικών με τις συμφωνίες χρηματοδότησης στο πλαίσιο της δημοσιονομικής στήριξης και την εξέταση των επιδόσεων.

Ανάπτυξη ικανοτήτων

Η ανάπτυξη των ικανοτήτων πρέπει να αξιολογείται συστηματικά ώστε να βελτιώνεται η ικανότητα της κυβέρνησης να εφαρμόζει πολιτικές και να παρέχει υπηρεσίες στους τελικούς δικαιούχους· πρέπει να προωθηθεί η ενεργός δέσμευση όλων των εθνικών ενδιαφερόμενων φορέων και να ενισχυθεί το εθνικό στατιστικό σύστημα. Η Επιτροπή θα παρέχει στήριξη στην ανάπτυξη ικανοτήτων ανάλογα με τη ζήτηση, εφόσον υπάρχουν συγκεκριμένα αποτελέσματα, και μέσω εναρμονισμένων και ευθυγραμμισμένων πρωτοβουλιών.

Παρακολούθηση, αξιολόγηση και ανακοίνωση

Η χώρα-εταίρος θα πρέπει να έχει εγκαθιδρύσει ένα αξιόπιστο και λειτουργικό σύστημα για την παρακολούθηση και την αξιολόγηση των αποτελεσμάτων. Σε περίπτωση που εντοπιστούν αδυναμίες, θα πρέπει να αναληφθούν από κοινού συμφωνηθείσες ενέργειες για την ενίσχυση του συστήματος παρακολούθησης και αξιολόγησης. Η Επιτροπή θα επιληφθεί ιδιαιτέρως των ακόλουθων στοιχείων:

- Θέσπιση ενός συστήματος παρακολούθησης και αξιολόγησης.

- Ύπαρξη σχεδίου παρακολούθησης και αξιολόγησης συνδεδεμένου με τους στόχους αναπτυξιακής πολιτικής και τις θεμελιώδεις διαδικασίες.

- Ποιότητα, κανονικότητα και αξιοπιστία των δεδομένων, περιλαμβανομένων επίσημων στατιστικών, συστημάτων πληροφοριών, δεικτών (εισροών, διαδικασίας, εκροών και αποτελεσμάτων) και εκθέσεων αναφοράς.

- Ανάπτυξη ικανοτήτων για την υποστήριξη των λειτουργιών παρακολούθησης και αξιολόγησης.

Το σύστημα παρακολούθησης και αξιολόγησης θα πρέπει να συμβάλει στην ενίσχυση του ειδικού βάρους και της νομιμότητας των εθνικών ενδιαφερόμενων μερών στη δημοσιονομική διαδικασία της χώρας-εταίρου, καθώς και στη διασφάλιση της δημοσιοποίησης πραγματικών και επαληθεύσιμων πληροφοριών σχετικά με τις ενέργειες δημοσιονομικής στήριξης.

Η ΕΕ θα πρέπει να επικοινωνεί καλύτερα σχετικά με την ενωσιακή και τη διμερή δημοσιονομική στήριξη, βάσει των εργασιών ανάλυσης, των πλαισίων αξιολόγησης της απόδοσης, των αποτελεσμάτων των αξιολογήσεων και των διδαγμάτων που έχουν αντληθεί.

Συμπεράσματα

Η Επιτροπή καλεί το Συμβούλιο να εγκρίνει την προτεινόμενη ανακοίνωση, η οποία επιδιώκει:

- να καταστήσει τη δημοσιονομική στήριξη της ΕΕ πιο αποδοτική και πιο αποτελεσματική όσον αφορά την επίτευξη αναπτυξιακών αποτελεσμάτων, και να εγκρίνει τις προτάσεις αυτές, σε σχέση με τη διμερή δημοσιονομική στήριξη, προκειμένου

- να εξασφαλίσει για την ΕΕ και τα κράτη μέλη μια συντονισμένη προσέγγιση της ΕΕ σχετικά με τη δημοσιονομική στήριξη.

Οι κατευθυντήριες αρχές που περιλαμβάνονται στην παρούσα ανακοίνωση θα ενσωματωθούν στον προγραμματισμό και την υλοποίηση της δημοσιονομικής στήριξης της ΕΕ.

[1] Οριζόμενη ως δημοσιονομική στήριξη εμπίπτουσα στην αρμοδιότητα της Επιτροπής.

[2] COM (2000) 58 της 2.2.2000.

[3] COM (2010) 586 της 19.10.2010.

[4] COM(2011) 25 της 2.2.2011, και έγγραφο του Συμβουλίου 7029/11 της 10.3.2011.

[5] COM(2010) 163 της 21.4.2010, και έγγραφο του Συμβουλίου 11082/10 της 14.6.2010.

[6] COM(2011) 637.